**Sub stropi de iubire ecoul veșniciei**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*antecamera inimii\*

e frig în lume iubite

brațele îneacă prea multă singurătate înlăuntru

chiar topesc neputințe în curburi prea moi să nu te-nghită

de braconieri pot ascunde păduri la necesitate

pot fertiliza dunele ce se ridică între noi

dar nu știu dacă arterele mele pot asigura omenirii necesarul de lavă

împovărată de cobilițe pline de candori

mărșăluiesc de-a lungul nervurilor

cu biletul de viață ascuns în marsupiul inimii sunt nemuritor

de la o tâmplă la alta pot pulsa genunile magiei

dintr-o lacrimă

surâsului diapazonul ierbii îi dă sonoritatea verdelui

căutător lucid știu că voi măsura faptele după investiția de flăcări și aripi

doar ele poartă oglinda întâiului spectacolul prezenței

rezoluția banalului certifică revelația esenței

simbolismul întregului în tot ce mă fură

mistuit sunt proporțional expansiunea amprentează tot ceea

ce semnează irișii dinlăuntrul a toate respir

în fundal la premieră n-o să intru în lojă îmbrăcată în cămașă de zgură

nu vreau să deschid ușa sentimentelor anoste

în freamătul vieții nu citesc doar literele bolduite

tivesc margini de vise fiecărei clipe ca să intru într-un univers bine alcătuit

dorul înalță arcade în car triumfal să nu-mi deshidratez

bucuria de-a inspira profund smogul iubirii

chiar până la sufocare mă aduce prizonieră între coastele tale

să-mi resuscitezi termic timpul care-mi geruiește sistematic

atingerea de oamenii toxici inerentă

precum trecerea stixului

nu-mi voi purta viitorul în scaun cu rotile singurul prezent în care-mi

cufund mâinile până la ultimul ocean este

inima lumii

pulsez serenitatea tuturor celor ce-și văd chipurile suprapuse

în reflexia unului

dar și voalările somnambulice

nimic străin deși orb cade totul în mine

falange luminescente în contur de oaze te desenează

decodează misterul edenului fără divagațiile cărnii

spițele sorții ne-nvârt

până ni se comprimă spațiul în centru

virajele se iau scurt pe serpentinele mărului

macerează privirile sub stropi de iubire mă soarbe însetarea ca un pirat

strălucesc iriși adunați în altarul fiecărei sinapse

cod numeric de unul

pasăre de foc

inima

evadează